JEGYZŐKÖNYV

**Készült:** Délegyháza Község Önkormányzata Képviselő-testülete 2021. szeptember 16. napján 18:06 órakor a Kölcsey Művelődési Központban megtartott közmeghallgatáson.

Jelen vannak **a jelenléti ív szerint: dr. Riebl Antal – polgármester**

**Szilveszter Lajos alpolgármester**

**Bednárik László – képviselő**

**Válóczi Tünde – képviselő**

**Szabóné Pál Orsolya Marianna – képviselő (késve érkezik)**

**dr. Molnár Zsuzsanna – jegyző**

**Görbe István – alpolgármester**

Hiányzik: **Darabos Zsuzsanna és Czanik Balázs képviselők igazoltan távol vannak.**

**dr. Riebl Antal** polgármester köszönti a megjelenteket, és megnyitja az ülést. Elnézést kér Dr. Kotora Noémitől, amiért a 2021. szeptember 2-i közmeghallgatáson nem vette észre, hogy Dr. Kotora Noémi felszólalásra jelentkezett, így nem adott neki akkor szót.

**dr. Riebl Antal** megállapítja, hogy a Képviselő-testület 4 fővel határozatképes, a jegyzőkönyv hitelesítésére felkéri Szilveszter Lajos és Bednárik László képviselőket.

**dr. Riebl Antal** szavazásra teszi fel a javaslatot.

Képviselő-testület szavazott: (4 fő), 4 igen szavazattal, tartózkodás és nem szavazat nélkül az alábbi határozatot hozta:

**172/2021.(IX.16.) számú képviselő-testületi határozat**

**Délegyháza Község Önkormányzat Képviselő-testülete a 10/2011.(II.16.) önkormányzati rendelet 26. § (2) bekezdése c) pontja alapján a jegyzőkönyv hitelesítésére Szilveszter Lajos és Bednárik László képviselőket jelöli ki.**

**Határidő: azonnal**

**Felelős: Képviselő-testület**

**Szabóné Pál Orsolya Marianna** 18:08-kor megérkezik.

**dr. Riebl Antal** szavazásra teszi fel az alábbi napirendi pontokat, felcserélve a meghívóban szereplő sorrendet.

Képviselő-testület szavazott: (5 fő), 5 szavazattal, tartózkodás és nem szavazat nélkül az alábbi határozatot hozta:

**173/2021.(IX.16.) számú képviselő-testületi határozat**

**Délegyháza Község Önkormányzat Képviselő-testülete a Kölcsey Művelődési Központban megtartott közmeghallgatás napirendi pontjának megtárgyalását elfogadja az alábbiak szerint:**

**1./ Településközpont kialakítása**

**2./ Ideiglenes iskola ügye**

**3./ Egyebek**

**Határidő: azonnal**

**Felelős: Képviselő-testület**

**dr. Riebl Antal** elmondja, hogy a vonatkozó jogszabályi előírásoknak megfelelő módon a közmeghallgatásról videó felvétel készül.

**dr. Riebl Antal** külön köszönti és bemutatja Jónás-Győrfi Tündét és Jónás-Győrfi Barnabást.

1. **TELEPÜLÉSKÖZPONT KIALAKÍTÁSA – előadó: dr. Riebl Antal**

**dr. Riebl Antal** elmondja, hogy a 2019-es választást követően a vállalkozókkal felmérték a településközpont helyzetét. A Jónás-házaspárral kezdték meg a közös munkát, a másik két vállalkozó elképzelését elvetették, különböző okokból. A településközpont kialakítása közlekedési szempontból is változtatásokkal jár a Rákóczi utca - Kossuth Lajos utca kereszteződést érintően. A tervek szerint a Kossuth Lajos utca folytatásánál közvetlenül ki lehetne jutni a dunavarsányi bekötő útra. A terület ezen részének a fele park lesz a tervek szerint. Ez nem azt jelenti, hogy ez egy lefutott ügy, a különböző jogszabályok szerinti pályázat kerül kiírásra.

**Jónás-Győrfi Barnabás** elmondja, hogy 40 éve él Dunavarsányon. Felvetődött egy délegyházi üzletközpont létrehozása, 3400-3500 m2 területen, 40 férőhelyes parkolóval. A Délegyháza-Dunavarsány közötti összekötő útról lehet majd bejutni az üzlethez. 700 m2 alapterületű lenne az üzletközpont, melyben 350 m2 az élelmiszerüzlet, 90 m2 a hentes üzlet, és lenne további 3 kiadó üzlet, egyenként 30 m2 területtel. Az építkezés kb. 2022. január és április között kezdődhet meg, és 2022. végén várható az üzletközpont nyitása.

**Szilveszter Lajos** kérdezi, hogy milyen tevékenység, szolgáltatás lehetséges ezekben az üzletekben?

**Jónás-Győrfi Barnabás** elmondja, hogy gyakorlatilag bármi lehet. A bolt alapvetően élelmiszerüzlet lesz, ezzel kapcsolatban több céggel is folytatnak jelenleg tárgyalásokat.

**Dr. Kotora Noémi** érdeklődik, hogy a tervek most milyen státuszban vannak.

**dr. Riebl Antal** elmondja, hogy szükséges még egy HÉSZ módosítás, illetve pályázat kiírása, valamint a telekkialakítás is szükséges még.

**Pájer Ágnes** kérdezi, hogy ez a HÉSZ módosítás a nagy módosítás része lesz?

**dr. Riebl Antal** elmondja, hogy igen.

**Gergely Endre** kérdezi, hogy a falura nézve milyen anyagi vonzata van a beruházásnak.

**dr. Riebl Antal** elmondja, hogy nincs anyagi vonzata.

**Gergely Endre** kérdezi, hogy közvagyonnak minősülő vagyon nem lesz-e a beruházásban.

**dr. Riebl Antal** elmondja, hogy lehetséges, hogy az Önkormányzatnak lesz egy ingatlantulajdoni része. A megállapodás fogja majd a használat részleteit szabályozni.

**Tóthné Purthál Györgyi** kérdezi, hogy az üzlet a Vasút sor másik oldalán lesz-e.

**dr. Riebl Antal** elmondja, hogy a kerítésen belül lesz az üzlet.

**Tóthné Purthál Györgyi** kérdezi, hogy az ingatlan önkormányzati tulajdon lesz-e.

**dr. Riebl Antal** elmondja, hogy nem, eladásra meg lesz hirdetve.

**Tóthné Purthál Györgyi** kérdezi, hogy nyitnak-e hentes üzletet a Sellő utcában.

**Jónás-Győrfi Barnabás** elmondja, hogy ők szerettek volna, de a lakók ellenállása miatt már meggondolták magukat.

**Pájer Ágnes** kérdezi, hogy mi lesz az eredeti hellyel.

**Jónás-Győrfi Barnabás** elmondja, hogy egyelőre még nem tudják.

**Pájer Ágnes** kérdezi, hogy mi a terv a parkkal.

**dr. Riebl Antal** elmondja, hogy a park nagy lesz, sok zöld területtel, piaccal, de várják a közösség javaslatait is. A Kópé-Kert véleményét is kikéri a területről és szívesen látja a segítő kezeket is.

**Hancsics György** érdeklődik, hogy a tervek megtekinthetők lesznek-e majd.

**dr. Riebl Antal** elmondja, hogy igen.

**Gergely Endre** kérdezi, hogy az Árpád utca marad-e a fő út.

**Szilveszter Lajos** elmondja, hogy igen.

**Gergely Endre** kérdezi, hogy lesz-e sétáló utca.

**Szilveszter Lajos** elmondja, hogy nem lesz, nem szerepel a tervek között. Ott van az orvosi rendelő, a bölcsőde, boltok.

**dr. Riebl Antal** lezárja a napirendi pont tárgyalását egyéb hozzászólás hiányában.

1. **IDEIGLENES ISKOLA ÜGYE – előadó: dr. Riebl Antal**

**dr. Riebl Antal** elmondja, hogy A Magyar Állam értékelve a lakosságszám növekedését, úgy határozott, hogy 8 osztáy terem megépítésében támogatja a Hunyadi János Általános Iskolát, valamint egy nagyobb ebédlő és egy 20 fős színházterem építésében nyújt segítséget. A beruházás költsége 7 milliárd forintra becsülhető, ami hozzávetőlegesen Délegyháza 7 éves költségvetése. Felmerült, hogy a gyerekek az építkezés ideje alatt ideiglenesen máshol tanuljanak. A Képviselő-testület megvitatta a kérdést és úgy döntött, hogy a régi focipálya területén kerül kialakításra 16 db tanterem, egy tornaterem, valamint egy étkező. Ameddig nem lesz jogerős építési engedély, addig részletesebben nem beszélhet erről.

**Márton Gergő** kérdezi, hogy ez biztos terület már, vagy szóba jöhet még más terület is?

**dr. Riebl Antal** elmondja, hogy ez már biztos. A park területe jött még szóba korábban.

**Márton Gergő** kérdezi, hogy ennek 2022-ben lesz létjogosultsága?

**Szabóné Pál Orsolya Marianna** elmondja, hogy ez egy hosszú folyamat.

**Gergely Endre** kérdezi, hogy mely tanévet érinti a kiköltözés.

**dr. Riebl Antal** elmondja, hogy a 2022/23-as tanévtől kezdődően.

**Gergely Endre** kérdezi, hogy a kiköltözés az összes osztályt érinteni fogja?

**dr. Riebl Antal** elmondja, hogy a két már kint lévő osztály ott marad, ahol most van.

**Jáger Csilla** kérdezi, hogy pontosan mit jelent az a felvetés, hogy figyelembe veszik a lakosság érdekeit.

**dr. Riebl Antal** elmondja, hogy ennél többet egyelőre nem mondhat, de a József Attila utca lakóinak megengedik, hogy használják a hátsó bejáratot. Kódos rendszer kerül kialakításra és a focipálya lesz útként használva.

**Jáger Csilla** kérdezi, hogy hogyan fognak kijutni.

**dr. Riebl Antal** elmondja, hogy őket nem fogja akadályozni.

**Blahó Dezső** elmondja, hogy attól tart, az utca olyan lesz, mint az Árpád utca.

**dr. Riebl Antal** elmondja, hogy a parkoló a telken belül lesz kialakítva.

**Blahó Dezső** kérdezi, hogy a Jókai utcában elhelyezett fekvőrendőrök el lesznek-e távolítva.

**dr. Riebl Antal** elmondja, hogy az első pár hónap után látják majd, hogy szükséges-e.

**Szabóné Pál Orsolya Marianna** elmondja, hogy lehet az is, hogy a forgalom eloszlik.

**Márton Gergő** elmondja, hogy az Árpád utcán már most borzasztó a közlekedés.

**Szilveszter Lajos** elmondja, hogy az Árpád utcán jár a busz is.

**Jáger Csilla** elmondja, hogy reméli, hogy ha probléma merülne fel, az Önkormányzat meghallgatja a lakókat és támogatja a megoldást.

**Blahó Dezső** kérdezi, hogy miért nem lehet részletesebben tájékoztatni a lakosságot.

**dr. Riebl Antal** elmondja, hogy a beruházó egyelőre nem engedélyezi az információk kiadását.

**Jáger Csilla** elmondja, hogy őket igazából a közlekedés alakulása érdekli első sorban.

**Blahó Dezső** kérdezi, hogy hogyan fog zajlani a közművesítés.

**dr. Riebl Antal** elmondja, hogy amikor már lehetőség van szélesebb körben történő tájékoztatásra, akkor lehetséges közmeghallgatást tartani a helyszínen is.

**Jáger Csilla** elmondja, hogy ez kb. 2 év.

**dr. Riebl Antal** elmondja, hogy van egy olyan szándéka az Önkormányzatnak, hogy 150 millió forintért megvásárolja a területet.

**Tóthné Purthál Györgyi** kérdezi, hogy az iskola emeletes lesz-e.

**dr. Riebl Antal** elmondj, hogy nem.

**dr. Riebl Antal** lezárja a napirendi pont tárgyalását, egyéb hozzászólás nem lévén.

1. **EGYEBEK – előadó: dr. Riebl Antal**

**dr. Riebl Antal** köszönetet mond, amiért a gyermekorvosi rendelő kialakítása a lakosság összefogásával és közreműködésével valósulhatott meg, fő vállalkozó bevonása nélkül. Elmondja, hogy várhatóan 2021. november 1-jétől kezdi meg a praktizálást dr. Prohászka Imre úgy, hogy Ő kizárólag gyermekorvosi feladatokat lát el, míg dr. Ladányi Györgyi vegyes körzetet lát el.

**dr. Molnár Zsuzsanna** a rendszeres áramkimaradásokkal kapcsolatban elmondja, hogy panaszt tettünk az ELMŰ felé, majd felolvassa a szolgáltató levelét. Ezt követően elmondja, hogy a mai napon ismét telefonos panaszbejelentést tettünk. Elmondja, hogy az ELMŰ válasza szerint két terület miatt jelentkezhetett a probléma: a Bugyi-Kiskunlacháza közötti mezőgazdasági terület öntözése miatt, illetve az 51-es útról jövő bekötő úton a bejáratnál történt fatelepítés miatt.

**Bátori Gergő** elmondja, hogy állandóan túlfeszültség van, nem csak az áramkimaradás a gond.

**Koterkó Ernő** kérdezi, hogy az áramkimaradások következtében tönkrement készülékek miatt kihez fordulhatnak panasszal, hiszen nem tudják bizonyítani, hogy az áramkimaradások miatt ment tönkre a készülék. Már több, mint 100.000 forintos kára van emiatt.

**dr. Riebl Antal** elmondja, hogy neki nem volt hasonló jogi esete, bírósági döntéseket kell keresni ebben a témakörben.

**Jáger Csilla** elmondja, hogy több nagy értékű háztartási készülék ment így tönkre, és a biztosító erre nem fizet.

**dr. Riebl Antal** elmondja, hogy a Legfelsőbb Bíróság ítéleteit meg fogja keresni és tájékoztatást ad ezt követően.

**Bátori Gergő**: panaszt kell tenni az ELMŰ-nél, megjelölve a pontos időpontot, kivizsgálást kell kérni.

**Jáger Csilla** elmondja, hogy ő az ivóvízzel kapcsolatban szeretné elmondani, hogy a víz büdös, színes és nyomás is alig van. Kérdezi, hogy mit lehetne tenni ez ügyben. Közös összefogást terveznek. Kérdezi, hogy mi az Önkormányzat álláspontja ebben az ügyben.

**dr. Riebl Antal** elmondta, hogy a hivatalos mérések alapján a víz fogyasztásra alkalmas. Délegyháza vizei arzénosak, ezért kell a vízkezelés. Közel 400 millió forintos beruházás volt ez ügyben, de a víz íze nem jó, azonban a víz egészséges.

**Dr. Kotora Noémi** elmondja, hogy rendszeresen monitorozzák a vízminőséget. Soha nem volt probléma. Sajnos az arzénmentesítés mellékterméke a víz színe és szaga, illetve az íz. Ha a víz sárga vagy barna, az nem elfogadható, de a szag és az íz igen.

**Pájer Ágnes** kérdezi, hogy a beszerelt szűrők miért lesznek feketék már 1 hónap után.

**Dr. Kotora Noémi** elmondja, hogy a szűrők sok mindent felvesznek, ezek lehetnek például ásványi anyagok. A vízminőséggel nem volt még probléma, rendszeresen figyelik.

**Pájer Ágnes** elmondja, hogy az erős vízkövesedés miatt évente szükséges csaptelepet cserélni, ami költséges.

**Dr. Kotora Noémi** elmondja, hogy sok az ásványi anyag a vízben, ezért erős a vízkövesedés is.

Kérdezi, hogy ha megépül a kiskunlacházi bánya, tervezi-e az Önkormányzat, hogy vezetékes vizet vigyenek oda, vagy egyéb módon lesz megoldva, vagy esetleg a bányavállalkozó lesz kötelezve erre. Komoly vízfogyasztás van a településen.

**dr. Riebl Antal** elmondja, hogy sajnos ez kormányhatározaton alapul. Közmeghallgatást tart, melynek eredményét továbbítja az illetékesek felé, de ennél többet nem tehetünk. Felkéri Alpolgármester Urat arra, hogy mérje fel, kiket érint a probléma. Elmondja, hogy a lakosság érdekei az elsődlegesek. Arra nincs anyagi ereje az Önkormányzatnak, hogy több km vízvezetéket építsen.

**Jáger Csilla** elmondja, hogy rengeteg a szemét a településen, elsősorban a horgászok miatt.

**dr. Riebl Antal** elmondja, hogy a Horgász Egyesület elnöke most biztos azt mondaná, hogy nem a horgászok szemetelnek. 63 db kukát helyeztek ki. Az Önkormányzat ismét kukákat fog kihelyezni és a területet be fogja kamerázni. Tájékoztatja továbbá a lakosságot a 2021. október 9-i szemétszedési akcióról, melyre mindenkit várunk.

**Szilveszter Lajos** elmondja, hogy jelzést kapott arról, hogy a kukákba autóalkatrészeket helyeznek, illetve szemetes zsákokat raknak ki közterületre. Elmondja, hogy az Önkormányzat engedélyezte, hogy az udvaron lévő konténerbe helyezzék a hulladékot. Elmondja továbbá, hogy annak, aki fizeti a szemétszállítási díjat, lehetősége van évente két alkalommal lomtalanítást kérni. A veszélyes hulladékot az arra kijelölt helyen lehet leadni. Elmondja, hogy szerinte szankcionálni kellene a szemetelőket, hiszen milliókat költünk erre, mégis megoldhatatlannak tűnik a probléma. Kéri a lakosság segítségét.

**dr. Riebl Antal** elmondja, hogy kezelhetetlenné vált a helyzet.

**Koterkó Ernőné** elmondja, hogy polgárőröket kellene bevonni, akik jeleznének a rendőrség felé.

**dr. Riebl Antal** elmondja, hogy nem kell polgárőrnek lenni, csak felelős lakosnak.

**Tordai Viktor Karen** elmondja, hogy nem csupán a szemét a gond, hanem a rossz közbiztonság. Kérdezi, hogy ezügyben hogyan lehet a lakosság az Önkormányzat segítségére.

**dr. Riebl Antal** elmondja, hogy be fogja mutatni a polgárőrség elnökének és megköszöni a kezdeményezést.

**Jáger Csilla** elmondja, hogy rendszeres probléma a bölcsőde közelében az alkoholfogyasztás a reggeli órákban is. Még az üres üvegeket is gyakran ő szedi össze.

**dr. Riebl Antal** elmondja, hogy már jelezte az üzlet vezetőjének, hogy meg fogja szüntetni a beszállító státuszát.

**Dr. Kotora Noémi** elmondja, hogy jogszabály által meg van határozva, hogy köznevelési intézményektől mekkora távolságra lehet alkoholt árusítani/fogyasztani, mégis fennáll a probléma.

**Szilveszter Lajos** kérdezi, hogy kamerafelvételeket elfogad-e a hatóság.

**Dr. Kotora Noémi** elmondja, hogy igen.

**dr. Riebl Antal** megköszöni a jelzést és elmondja, hogy a területre kamerás megfigyelést telepít.

**Koterkó Ernőné** kérdezi, hogy hogy áll most az Árok utcai bánya ügye, van-e fejlemény az engedéllyel kapcsolatban.

**dr. Riebl Antal** elmondja, hogy új fejlemények nincsenek. Elmondja továbbá, hogy Önkormányzat ügyfélként is bekapcsolódott az eljárásba,

**Krédli Sándor** érdeklődik, hogy holnap megtudhatja-e az iskolabővítéssel kapcsolatban elhangzott részleteket, mert most lemaradt róla.

**dr. Riebl Antal** elmondja, hogy részletek nem hangzottak el, majd összefoglalja a napirendi pont tárgyalása során elhangzottakat.

**Krédli Sándor** kérdezi, hogy kaphat-e térképet.

**dr. Riebl Antal** elmondja, hogy amikor nyilvános lesz, rendelkezésre fogja bocsátani. Elmondja továbbá, hogy várhatóan két évig működik az iskola az ideiglenes konténerekben, amíg a bővítés munkálatai zajlanak.

**Koterkó Ernő** érdeklődik, hogy tervbe van-e véve a Galla tanya helyzetének megoldása, különösen az utak problémája.

**dr. Riebl Antal** elmondja, hogy az előző testület 50 millió forintból felújította a Galla tanya felé vezető utat.

**Koterkó Ernő** kérdezi, hogy mi a helyzet a többi Galla tanya területén lévő úttal.

**dr. Riebl Antal** elmondja, hogy a következő évi költségvetésbe lesz betervezve, lehetőség szerint.

**Koterkó Ernő** elmondja, hogy a buszmegálló nincs befejezve. Kérdezi, hogy nem kellett volna-e a Délegyháza-Bugyi útvonalat megcsinálni?

**dr. Riebl Antal** elmondja, hogy erre nincs uniós támogatás, tekintettel arra, hogy az agglomeráció része vagyunk. Az önkormányzat nem tud ekkora költséget finanszírozni. A Villantó mellett nagy a kamionforgalom. Most várható egy megállapodás megkötése, melyben ez a probléma is szerepelni fog.

**Koterkó Ernő** elmondja, hogy aki az utat használja, az fizessen.

**Koterkó Ernőné** kérdezi, hogy ki fogja megtéríteni az autójában keletkezett károkat, ha azok az utak minősége miatt keletkeztek. Elmondja, hogy ez nem egyedi probléma, sokak küzdenek ezzel.

**Dr. Kotora Noémi** kérdezi, hogy nincs-e lehetőség pályázni esetleg kerékpárút kiépítésére.

**dr. Riebl Antal** elmondja, hogy a hatóság nem engedélyezi, nem kapunk rá forrást.

**Koterkó Ernőné** elmondja, hogy az utat nem csak a Virabel használja.

**dr. Riebl Antal** elmondja, hogy ez nem az Önkormányzat hatáskörébe tartozik.

**Koterkó Ernőné** elmondja, hogy akkor tartsa rendbe az utat az, akihez tartozik.

**Szilveszter Lajos** elmondja, hogy a Gerulus Kft. már kétszer is rendbe tette az utat, de nem csak ők használják.

**dr. Riebl Antal** elmondja, hogy az Önkormányzatnak nincs joga intézkedni ez ügyben, csak táblák kihelyezésére van lehetősége. Nincs bevétele ebből az Önkormányzatnak, legfeljebb az iparűzési adót szedhetjük be. Gyakorlatilag semmit sem tehetünk.

**Koterkó Ernő** elmondja, hogy a bányatulajdonost kellene felszólítani és ellenőrizni.

**dr. Riebl Antal** elmondja, hogy betiltották a behajtási engedély kiadását is. Az iparűzési adóból származó bevétel elhanyagolható az okozott károkhoz képest. A bányakapitányság határozza meg a kiszállítási útvonalat.

**Szilveszter Lajos** elmondja, hogy senkit nem érdekel, hogy Délegyházának mekkora lesz a kára, mert ebből az állami bányakapitányság hasznot húz. Senki meg sem kérdezi Délegyházát.

**Polgár** kérdezi, hogy nincs-e felügyeleti szerve a bányakapitányságnak. Elmondja, hogy be kellene jelenteni, ha kiad egy engedélyt.

**Szilveszter Lajos** elmondja, hogy állandóan töltjük a kátyúkat.

**dr. Riebl Antal** elmondja, hogy ezek az utak nem erre lettek tervezve a 90-es években, nem kamionokra. Mindent meg fogunk tenni azért, hogy megoldást találjunk a problémára. Kb. 200 millió forintba kerülne megjavíttatni ezt az utat, ami még egy évet sem bírna ki ekkora terhelés mellett. Az állam ráadásul egyre szűkíti az önkormányzatok hatáskörét.

**Szilveszter Lajos** elmondja, hogy a szűkös források csak foltozgatásra adnak lehetőséget és ha ide van kijelölve a szállítási útvonal, korlátozó táblákat is hiába helyezünk ki.

**dr. Riebl Antal** hozzáteszi, hogy a Gallai utat kb. két éven belül meg tudjuk csinálni, a régi gyümölcsös bejáratáig. Teljes állapotfelmérés készül a munkálatok előtt.

**Koterkó Ernőné** elmondja, hogy az elhagyott tanyák tulajdonosai miatt keskenyednek az utak a sok fa miatt.

**dr. Riebl Antal** elmondja, hogy Vasinka Tünde felvetette az Galla tanya területén lévő utcák elnevezését, mert jelenleg a terület minden része Galla tanyaként van említve. Kérdezi, hogy mi a lakosság véleménye.

**Koterkó Ernőné** elmondja, hogy nem szükséges, csak felesleges költségeket okozna, és arra sok az idős, akiknek megerőltető lenne az átíratás

**dr. Riebl Antal** megköszöni a közösen végzett munkát és bezárja a Közmeghallgatást.

**k.m.f.**

|  |  |
| --- | --- |
| **dr. Riebl Antal**  **polgármester** | **dr. Molnár Zsuzsanna**  **jegyző** |
| **Szilveszter Lajos**  **hitelesítő képviselő** | **Bednárik László**  **hitelesítő képviselő** |